作者:陸游
標題:蘇武慢
內容:澹靄空濛，輕陰清潤，綺陌細塵初靜。平橋繫馬，畫閣移舟，湖水倒空如鏡。掠岸飛花，傍簷新燕，都似學人無定。嘆連年戎帳，經春邊壘，暗凋顏鬢。空記憶、杜曲池臺，新豐歌管，怎得故人音信。羈懷易感，老伴無多，談麈久閒犀柄。惟有修然，筆床茶灶，自適筍輿煙艇。待綠荷遮岸，紅蕖浮水，更乘幽興。